Για να επιτρέψετε στο μηχάνημα να λειτουργεί σωστά, είναι σημαντικό να βεβαιωθείτε ότι ο σωλήνας που συνδέει την περιχειρίδα στη συσκευή δεν είναι στριμμένος ή λυγισμένος.  Κατά τη διάρκεια της κάθε μέτρησης, θα πρέπει: να μην μιλάτε, να καθίσετε αν αυτό είναι δυνατόν, η περιχειρίδα να βρίσκεται περίπου στο ύψος της καρδιάς σας, να κρατάτε το χέρι σας ακίνητο και να μην σταυρώνετε τα πόδια σας. Ο καρδιολόγος σας μπορεί να σας ζητήσει να κρατήσετε ένα ημερολόγιο ενώ φέρετε το holter πίεσης. Είναι σημαντικό να θυμάστε τι ώρα πήγατε για ύπνο, τι ώρα σηκωθήκατε και αν και πότε πήρατε φάρμακα. Κατά τη διάρκεια του ύπνου, είναι σημαντικό να προσπαθήσετε να μείνετε σε ύπτια θέση (ανάσκελα), με τη συσκευή τοποθετημένη στο πλάι σας, για καλύτερη ποιότητα καταγραφής. Αν και μπορείτε να ακολουθήσετε την καθημερινή σας ρουτίνα (αυτός άλλωστε είναι και ένας από τους βασικούς στόχους της εξέτασης), αυτό δεν ισχύει για το τρέξιμο και τη γυμναστική. Μπορείτε όμως να βγείτε βόλτα και να περπατήσετε ακόμη και γρήγορα.